Conținuturi evaluate Logică şi argumentare. Noțiuni introductive  Forme de comunicare şi tipuri de limbaj. Limbajul ca factor în argumentare. Polisemie, ambiguitate,  vaguitate.  Ce este logica? Logică formală şi logică informală;  Logică deductivă și logică inductivă; Logica, teoria  argumentării şi gândire critică.

DOSARUL DE INVESTIGAȚIE FAKE NEWS SAU ADEVĂR?
CAZUL ORAȘULUI CONFUZ Dosar confidențial nr. 001
Misiunea investigatorilor
În ultimele zile, în oraș au circulat numeroase informații contradictorii. Unele au fost distribuite de sute de persoane, altele au fost preluate de presa locală, iar câteva au provocat chiar anularea unor activități școlare. Directorul Centrului pentru Analiza Informațiilor și Gândire Critică (CAIGC) consideră că problema nu este doar existența informațiilor false, ci și faptul că multe mesaje sunt formulate neclar, folosesc termeni ambigui sau vagi și îi determină pe oameni să tragă concluzii pripite. Pentru a stabili ce s-a întâmplat cu adevărat, a fost constituită o echipă de investigatori formată din elevi de clasa a IX-a. Misiunea voastră este să analizați documentele, să identificați problemele de comunicare și să redactați raportul final al investigației.
Echipa de investigație
Alex Pasionat de informatică și securitate cibernetică. Verifică rapid autenticitatea imaginilor și a informațiilor distribuite online.
Mara Pasionată de fotografie. Observă detalii care trec neobservate pentru ceilalți.
David Pasionat de istorie. Verifică sursele și compară informațiile din documente diferite.
Bianca Face parte din trupa de teatru a liceului. Analizează cu atenție limbajul și modul în care acesta influențează mesajul.
Eric Campion la șah. Îi place să analizeze argumentele pas cu pas și să descopere erorile de raționament.
Sofia Realizează materiale video pentru rețelele sociale. Cunoaște modul în care circulă informațiile în mediul online.

DOCUMENTUL 1
Alertă pe platforma școlii Luni, la ora 7:12, pe platforma liceului apare următorul mesaj: „Astăzi cursurile se suspendă.” În următoarele 30 de minute, mesajul este distribuit pe mai multe grupuri ale elevilor. La ora 7:48 apare o nouă postare: „Se suspendă doar activitățile sportive desfășurate în aer liber.” La ora 8:03, directorul liceului publică un comunicat oficial:
„Programul cursurilor se desfășoară normal. Se suspendă exclusiv competițiile sportive organizate în curtea școlii din cauza avertizării meteorologice.”
Discuție
Mara:— Toate cele trei mesaje vorbesc despre aceeași zi, dar spun lucruri diferite.
Alex:— Înainte să decidem care este adevărat, trebuie să vedem dacă toate transmit același mesaj.

DOCUMENTUL 2
Conversație pe grupul clasei
David:— Profesorul a spus că testul de logică va fi ușor.
Eric:— Ce înseamnă „ușor”?
Bianca:— Pentru cine? Pentru un elev foarte bine pregătit sau pentru toată clasa?
Sofia:— Dacă fiecare înțelege altceva prin „ușor”, atunci mesajul nu este suficient de clar.
Profesorul, citind conversația, le răspunde:
„Aveți dreptate. Uneori folosim cuvinte care par clare, dar fiecare persoană le interpretează diferit.”

DOCUMENTUL 3
În sala de sport
Profesorul de educație fizică le explică elevilor regulile unui joc nou. În timp ce vorbește, desenează schema jocului pe tablă, arată prin gesturi pozițiile jucătorilor și modifică tonul vocii atunci când subliniază regulile importante. După explicații, Alex spune: — Am înțeles mai ușor pentru că profesorul nu doar a vorbit, ci ne-a și arătat ce avem de făcut.
Bianca completează: — Gesturile și tonul au fost la fel de importante ca explicațiile.
Notă a investigatorului În comunicare, mesajul poate fi transmis nu doar prin cuvinte, ci și prin gesturi, expresia feței, imagini, simboluri și modul în care vorbim.

DOCUMENTUL 4
Mesajul misterios
În cutia poștală a Centrului pentru Analiza Informațiilor și Gândire Critică ajunge următorul bilet anonim: „Cheia este la director.” Membrii echipei încep imediat să discute.
Alex:— Probabil se referă la cheia biroului directorului.
David:— Sau poate „cheia” înseamnă soluția problemei.
Bianca:— Ar putea fi chiar cheia unui dulap sau a laboratorului.
Eric:— Interesant... Avem același cuvânt, dar mai multe sensuri.
Mara notează în jurnalul investigației: În lipsa unui context suficient, același cuvânt poate avea sensuri diferite.

DOCUMENTUL 5
Anunțul din bibliotecă Pe ușa bibliotecii apare următorul anunț: „Elevii care citesc profesorii recomandă această carte.” Mai mulți elevi se opresc și citesc anunțul.
Sofia:— Nu înțeleg cine recomandă cartea.
Alex:— Profesorii?
David:— Sau elevii care citesc?
Bibliotecara observă problema și înlocuiește anunțul cu: „Profesorii recomandă această carte elevilor care citesc.” Sau „Elevii care citesc recomandă această carte colegilor.” Acum mesajul este clar.

DOCUMENTUL 6
Regulamentul Clubului Eco
În regulament apare următoarea regulă:
„Elevii trebuie să participe responsabil la activități.”
La ședință apar mai multe întrebări.
Bianca:— Ce înseamnă „responsabil”?
Eric:— Să nu întârzie?
Alex:— Să poarte echipament?
Mara:— Să participe la toate activitățile?
Profesorul coordonator răspunde: — Tocmai de aceea regulamentul trebuie completat cu reguli mai precise. În varianta revizuită apare: Participanții trebuie: să respecte programul; să poarte echipamentul de protecție; să respecte instrucțiunile profesorului; să păstreze curățenia.
Observația investigatorilor Cuvântul responsabil este util în limbajul obișnuit, dar poate crea interpretări diferite dacă nu este precizat ce presupune.

DOCUMENTUL 7
Două limbaje
În laboratorul de informatică, profesorul afișează pe tablă două mesaje.
Mesajul A „Dacă plouă, meciul se amână.”
Mesajul B if ploua:     meci = "amanat"
Elevii discută.
Alex: — Primul mesaj este formulat în limbajul obișnuit.
Sofia:— Al doilea transmite aceeași idee, dar într-un limbaj folosit de calculatoare.
Profesorul explică:— Limbajele artificiale sunt create pentru a evita ambiguitățile și pentru a permite interpretări precise.
Fișa investigatorului În cadrul investigației, notați diferențele observate între cele două moduri de exprimare.

DOCUMENTUL 8
Două moduri de a ajunge la o concluzie În cadrul investigației, echipa primește două rapoarte.
Raportul A Meteorologii au emis cod portocaliu. Conform regulamentului școlii: Dacă este cod portocaliu, toate activitățile sportive desfășurate în aer liber se suspendă. Astăzi este cod portocaliu. Directorul decide suspendarea competițiilor sportive.
Raportul B
Alex observă:— În ultimele trei săptămâni, în fiecare zi de vineri biblioteca a fost foarte aglomerată.
Mara răspunde:— Atunci probabil și vinerea aceasta va fi la fel.
Eric intervine:— Este posibil, dar nu avem o garanție.
Discuția investigatorilor
David— În primul caz concluzia rezultă dintr-o regulă generală.
Bianca— În al doilea caz concluzia se bazează pe observații repetate.

DOCUMENTUL 9
Ședința Centrului pentru Analiza Informațiilor și Gândire Critică
Directorul Centrului le prezintă elevilor două situații.
Situația A Un elev afirmă: „Colegul meu întârzie mereu.”
Directorul întreabă:— Pe ce dovezi te bazezi?
Elevul răspunde:— A întârziat ieri.
Situația B Alt elev afirmă: „Conform regulamentului, elevii trebuie să poarte ecusonul în timpul concursului.” Un coleg participă la concurs fără ecuson.Profesorul îi atrage atenția.
Directorul îi întreabă pe investigatori:— Care dintre cele două concluzii este mai bine justificată?
Observația lui Eric
— Uneori avem nevoie doar de bun-simț și argumente bine formulate.
— Alteori folosim reguli precise și verificăm dacă sunt respectate.

DOCUMENTUL 10
Raportul final al echipei După analizarea tuturor documentelor, echipa redactează concluziile.
Alex Am descoperit că multe conflicte apar deoarece oamenii folosesc cuvinte cu mai multe sensuri sau formulează mesaje incomplete.
Mara Am observat că imaginile, gesturile și tonul vocii influențează felul în care înțelegem un mesaj.
David Nu orice informație distribuită este suficientă pentru a trage o concluzie.
Bianca Un argument convingător trebuie exprimat clar. Dacă limbajul este ambiguu sau vag, argumentul devine dificil de evaluat.
Eric Logica ne ajută să analizăm informațiile și să verificăm dacă o concluzie este justificată.
Sofia În mediul online trebuie să verificăm sursa informațiilor înainte de a le distribui.
Concluzia directorului
„Un investigator nu acceptă și nu respinge imediat o informație. Mai întâi verifică modul în care este formulată, caută dovezi, analizează argumentele și abia apoi formulează o concluzie.”
Elevii primesc legitimația simbolică: INVESTIGATOR ÎN GÂNDIRE CRITICĂ și primul lor dosar este declarat rezolvat.

FIȘA DE INVESTIGAȚIE
Cerința 1 (4 puncte)
Pe baza documentelor analizate, în care situație comunicarea este realizată prin mai multe forme simultan? A. Documentul 1, B. Documentul 2, C. Documentul 3, D. Documentul 6
Cerința 2 (4 puncte)
Asociază fiecare document cu problema principală de comunicare identificată.
	Document
	Problema

	Documentul 4
	1. limbaj artificial

	Documentul 5
	2. polisemie

	Documentul 6
	3. ambiguitate

	Documentul 7
	4. vaguitate


Cerința 3 (5 puncte)
Recitește Documentul 4. Explică de ce mesajul „Cheia este la director.” poate fi interpretat în mai multe moduri. Precizează două sensuri diferite ale cuvântului cheie.
Cerința 4 (5 puncte)
Rescrie anunțul din Documentul 5 astfel încât să existe o singură interpretare posibilă. Justifică modificările făcute.
Cerința 5 (6 puncte)
În Documentul 6, regulamentul folosește termenul responsabil. a) Explică de ce acest termen poate genera interpretări diferite. b) Propune două reguli concrete care să înlocuiască termenul „responsabil”.
Cerința 6 (6 puncte)
Pornind de la Documentul 7, scrie același mesaj: „Dacă temperatura scade sub 0°C, instalația pornește automat.” în: limbaj natural; limbaj artificial (folosind o reprezentare simplificată asemănătoare unui pseudocod).
Cerința 7 (4 puncte)
Analizează Documentul 8. Care dintre situațiile prezentate ilustrează un raționament deductiv?
A. Alex presupune că biblioteca va fi aglomerată deoarece a fost aglomerată și în ultimele trei vineri.
B. Directorul suspendă competițiile sportive deoarece regulamentul prevede această măsură în cazul codului portocaliu.
C. Mara crede că va ploua deoarece cerul este înnorat.
D. Sofia consideră că o știre este adevărată deoarece a fost distribuită de multe persoane.
Cerința 8 (4 puncte)
Asociază fiecare situație cu tipul de raționament predominant. Suspendarea competițiilor sportive 1.deductiv, 2.inductiv Biblioteca este probabil aglomerată și vinerea aceasta 1.deductiv, 2.inductiv Aplicarea regulamentului concursului 1.deductiv, 2.inductiv Concluzia bazată pe observații repetate 1.deductiv, 2.inductiv
Cerința 9 (4 puncte)
Explică, folosind Documentul 8, de ce concluzia obținută prin inducție nu oferă aceeași certitudine ca o concluzie deductivă.
Cerința 10 (6 puncte)
Recitește Documentul 9. Comparați cele două afirmații: „Colegul meu întârzie mereu.” și „Conform regulamentului, elevii trebuie să poarte ecusonul.” Precizați: a) care afirmație se bazează pe o observație insuficientă; b) care se bazează pe o regulă generală; c) care este mai bine argumentată și de ce.
Cerința 11 (6 puncte)
În timpul investigației, Sofia afirmă: „Postarea are peste 5 000 de distribuiri. Înseamnă că informația este adevărată.” Analizează afirmația și răspunde: a) Este justificată concluzia? b) Ce informații suplimentare ar trebui verificate înainte de a accepta afirmația?
Cerința 12 (6 puncte)
Directorul CAIGC le cere investigatorilor să redacteze trei recomandări pentru colegii lor privind verificarea informațiilor din mediul online. Formulează trei reguli care promovează gândirea critică și argumentează, pe scurt, utilitatea fiecăreia.
Cerința 13 (8 puncte)
Reconstituirea cazului Echipa de investigație trebuie să stabilească de ce, în dimineața respectivă, sute de elevi au crezut că orele au fost suspendate. Analizează Documentele 1–6 și identifică trei cauze care au favorizat apariția confuziei. Pentru fiecare cauză: indică documentul din care rezultă; explică de ce a produs neînțelegeri; propune o modalitate prin care situația putea fi evitată.
Cerința 14 (10 puncte)
Analiza argumentelor
În timpul ședinței finale, fiecare investigator formulează câte o afirmație.
Alex:„O informație distribuită de mii de persoane trebuie verificată înainte de a fi acceptată.”
Mara:„Un cuvânt poate avea mai multe sensuri, iar contextul este esențial.”
David:„Nu putem trage concluzii generale pornind de la un singur exemplu.”
Bianca:„Un mesaj ambiguu poate conduce la interpretări diferite.”
Eric:„Aplicarea unei reguli generale la un caz particular este diferită de formularea unei reguli pornind de la observații.”
Alege trei dintre afirmațiile de mai sus și explică: ce concept din logică ilustrează; la ce document se raportează; de ce este important pentru analiza corectă a informațiilor.
Cerința 15 (12 puncte)
Raportul final al investigatorului Directorul Centrului pentru Analiza Informațiilor și Gândire Critică solicită raportul final al echipei. Redactează un text de 15–20 de rânduri în care să răspunzi la întrebarea: „De ce este logica un instrument indispensabil în comunicare și argumentare?” În redactarea raportului: explică rolul limbajului în transmiterea informațiilor; utilizează exemple de polisemie, ambiguitate și vaguitate din dosar; compară, pe scurt, raționamentul deductiv și raționamentul inductiv; evidențiază diferența dintre logica formală și logica informală; formulează două recomandări pentru dezvoltarea gândirii critice în mediul online. Raportul trebuie să fie clar, argumentat și să utilizeze exemple din documentele analizate.

BAREM ȘI EXPLICAȚII
Cerința 1 (4 p)
Răspuns corect: C (Documentul 3) Explicație În Documentul 3 profesorul transmite informația folosind simultan: limbaj verbal; limbaj nonverbal (gesturi); limbaj paraverbal (tonul vocii); reprezentare grafică (schema de pe tablă). Elevul trebuie să observe că mesajul este construit prin combinarea mai multor forme de comunicare.
Cerința 2 (4 p)
Asociere corectă Documentul 4=2, Documentul 5=3, Documentul 6=4, Documentul 7=1
Explicații
Documentul 4→ polisemie Cuvântul „cheie” are mai multe sensuri.
Documentul 5→ ambiguitate Enunțul poate fi interpretat în două moduri diferite.
Documentul 6→ vaguitate Termenul „responsabil” nu este suficient precizat.
Documentul 7→ limbaj artificial Este utilizată o reprezentare specifică programării.
Cerința 3 (5 p)
Răspuns posibil Mesajul „Cheia este la director.” poate avea mai multe interpretări deoarece substantivul cheie este polisemantic. Exemple acceptate: cheia unei uși; cheia unui dulap; cheia rezolvării unei probleme; cheia succesului; cheia unui exercițiu; cheia muzicală. Punctaj identificarea polisemiei – 2 p, două sensuri corecte – 2 p, exprimare clară – 1 p
Cerința 4 (5 p)
Variantă posibilă Anunț inițial „Elevii care citesc profesorii recomandă această carte.” Variantă corectată: Profesorii recomandă această carte elevilor care citesc. sau Elevii care citesc recomandă această carte colegilor lor. Explicație Noua formulare elimină dubla interpretare. Punctaj reformulare corectă – 3 p, justificare – 2 p
Cerința 5 (6 p)
Exemplu de răspuns Termenul responsabil este vag deoarece nu precizează exact comportamentele așteptate. Exemple acceptate: respectarea programului; purtarea echipamentului; respectarea instrucțiunilor; păstrarea curățeniei; folosirea corectă a materialelor. Punctaj explicarea vaguității – 2 p, două reguli concrete – 4 p
Cerința 6 (6 p)
Exemplu Limbaj natural Dacă temperatura scade sub 0°C, instalația pornește automat. Limbaj artificial IF temperatura < 0 THEN porneste_instalatia. Sunt acceptate și reprezentări echivalente. Punctaj limbaj natural – 2 p, limbaj artificial – 3 p, corectitudine generală – 1 p
Cerința 7 (4 p)
Răspuns corect B Explicație Concluzia rezultă din: regulă generală, caz particular, concluzie necesară. Acesta este un exemplu de raționament deductiv.
Cerința 8 (4 p)
Asociere Suspendarea competițiilor =deductiv, Biblioteca va fi probabil aglomerată =inductiv, Aplicarea regulamentului =deductiv, Observații repetate =inductiv
Cerința 9 (4 p)
Răspuns posibil Raționamentul inductiv se bazează pe observații. Concluzia este probabilă. Raționamentul deductiv pornește dintr-o regulă generală. Concluzia rezultă în mod necesar dacă premisele sunt adevărate. Punctaj caracterizarea inducției – 2 p comparația cu deducția – 2 p
Cerința 10 (6 p)
Răspuns a) „Colegul meu întârzie mereu.” generalizare insuficient justificată. b) „Conform regulamentului..." aplicarea unei reguli. c) A doua afirmație este mai bine argumentată deoarece utilizează o regulă explicită. Punctaj a) 2 p, b) 2 p, c) 2 p
Cerința 11 (6 p)
Răspuns posibil Afirmația nu este justificată. Numărul distribuirilor nu demonstrează adevărul informației. Trebuie verificate: sursa; autorul; dovezile; alte surse independente; data publicării. Punctaj evaluarea afirmației – 2 p, două informații suplimentare – 4 p
Cerința 12 (6 p)
Exemple acceptate verifică sursa; compară informația cu alte surse; citește întregul articol; verifică data; diferențiază opinia de fapt; nu distribui imediat. Punctaj Pentru fiecare regulă: 1 p formulare, 1 p justificare (3 × 2 p)
Cerința 13 (8 puncte)
Reconstituirea cazului. Răspuns orientativ Elevul trebuie să identifice trei cauze care au favorizat apariția confuziei. Exemple acceptate:
Cauza 1 În Documentul 1 au circulat mai multe mesaje diferite despre aceeași situație. Consecință: Elevii nu au mai știut care informație este oficială. Soluție: Consultarea comunicatului oficial înainte de distribuirea mesajelor.
Cauza 2 În Documentele 4–6 apar: termeni polisemantici; enunțuri ambigue; termeni vagi. Consecință: Mesajele pot fi interpretate diferit. Soluție: Reformularea clară a mesajelor.
Cauza 3 În Documentele 8–10, unele concluzii sunt formulate fără dovezi suficiente. Consecință: Generalizări pripite. Soluție: Verificarea argumentelor și a surselor.
Punctaj Pentru fiecare cauză: identificare document – 1 p, explicarea cauzei – 1 p, soluție justificată – 0,5 p, (3 × 2,5 p = 7,5 p) Exprimare clară și coerentă – 0,5 p
Cerința 14 (10 puncte)
Analiza argumentelor Elevul analizează trei afirmații. Pentru fiecare: Se acordă: identificarea conceptului logic – 1 p, asocierea cu documentul – 1 p, explicația – 1 p Total: 3 × 3 = 9 puncte Coerența răspunsului: 1 punct
Exemple
Alex Concept: gândire critică Document: 10 Explicație: Popularitatea unei informații nu garantează adevărul acesteia.
Mara Concept: polisemie Document: 4 Explicație: Același cuvânt poate avea sensuri diferite.
David Concept: inducție Document: 8 Explicație: Nu putem generaliza pornind de la un singur caz.
Bianca Concept: ambiguitate Document: 5 Explicație:Enunțul permite interpretări diferite.
Eric Concept: deducție / inducție Document: 8 Explicație: Aplicarea unei reguli diferă de formularea unei reguli pe baza observațiilor.
Cerința 15 (12 puncte)
Raportul final al investigatorului
Criterii de evaluare
A. Respectarea cerinței (2 p) Elevul răspunde la tema propusă.
B. Rolul limbajului (2 p) Explică importanța clarității în comunicare.
C. Utilizarea exemplelor (2 p) Folosește exemple relevante din dosar.
D. Polisemie, ambiguitate și vaguitate (2 p) Explică diferențele dintre acestea.
E. Deducție și inducție (2 p) Compară cele două tipuri de raționament.
F. Gândire critică (2 p) Formulează două recomandări pertinente. Exemple de recomandări Sunt acceptate răspunsuri precum: verificarea sursei; consultarea mai multor surse; evitarea distribuirii impulsive; citirea integrală a informației; analizarea argumentelor; diferențierea faptelor de opinii; solicitarea dovezilor; reformularea mesajelor neclare.

Observații generale pentru evaluare Profesorul va accepta și alte răspunsuri dacă sunt: corecte din punct de vedere logic; bine argumentate; formulate clar; compatibile cu informațiile din documente. Nu se penalizează diferențele de exprimare atunci când ideea logică este corectă.

Conversia punctajului
	Punctaj
	Nivel de performanță

	95–100
	Excelent

	85–94
	Foarte bine

	70–84
	Bine

	50–69
	Satisfăcător

	sub 50
	Necesită consolidare



Activități de extindere
Aceste activități pot fi utilizate după rezolvarea dosarului pentru consolidarea competențelor de comunicare, argumentare și gândire critică.
Activitatea 1 – Vânătoarea de ambiguități
Profesorul pregătește 10–15 enunțuri inspirate din viața de zi cu zi (anunțuri, reclame, postări din mediul online, titluri de știri).
Elevii, organizați în echipe, trebuie să stabilească dacă fiecare enunț este: clar; polisemantic; ambiguu; vag.
La final, fiecare echipă propune o reformulare care elimină problema identificată.
Competențe dezvoltate: analiza limbajului, precizia exprimării, colaborarea.
Activitatea 2 – Detectivii informației
Profesorul prezintă mai multe știri scurte (unele reale, altele fictive).
Fiecare echipă completează o fișă de verificare: Care este sursa? Există dovezi? Este un fapt sau o opinie? Sunt folosiți termeni vagi? Ce întrebări ar trebui adresate autorului?
Scopul activității nu este stabilirea adevărului, ci evaluarea calității informației.
Activitatea 3 – Limbaj natural și limbaj artificial
Elevii primesc câteva reguli formulate în limbaj natural (de exemplu, reguli de circulație, reguli ale școlii sau instrucțiuni de utilizare a unui aparat).
În perechi, încearcă să le rescrie într-o formă cât mai precisă, asemănătoare unui algoritm sau pseudocod.
La final se discută avantajele și limitele fiecărui tip de limbaj.
Activitatea 4 – Atelier de argumentare
Profesorul propune o afirmație apropiată de preocupările elevilor, de exemplu:
„Utilizarea telefoanelor mobile în timpul orelor ar trebui interzisă.”
Elevii formulează argumente pro și contra, apoi analizează dacă acestea sunt clare, relevante și bine susținute.
Accentul cade pe calitatea argumentării, nu pe opinia exprimată.

